2.12 รายการระหว่างกัน

นอกจากรายการระหว่างกันที่บริษัทฯ มีกับบริษัทย่อยดังที่กล่าวไว้ในเรื่องของ “การประกอบธุรกิจ
และนโยบายการลงทุนในบริษัทย่อย” (การประกอบธุรกิจในหน้า 6 – 7
และนโยบายการลงทุนในบริษัทย่อยในหน้า 27-28) แล้ว บริษัทฯ
และบริษัทย่อยยังมีรายการระหว่างกันกับบริษัทและบุคคลที่เกี่ยวข้อง อันเนื่องมาแต่การกู้ยืมเงิน
และการเก็บค่าตอบแทนการใช้ทรัพย์สิน ซึ่งผู้สอบบัญชีของบริษัทฯ และบริษัทย่อย
ได้รายงานไว้ในหมายเหตุประกอบงบการเงินข้อ 4 รายการบัญชีกับกิจการที่เกี่ยวข้องกันว่า
“สินทรัพย์ส่วนหนึ่งของบริษัทและหนี้สิน
รายได้และต้นทุนและค่าใช้จ่ายส่วนหนึ่งของบริษัทเป็นรายการที่เกิดขึ้นกับบริษัทย่อยและกิจการที่เกี่ยวข้องกัน
กิจการเหล่านี้เกี่ยวข้องกันโดยการมีบริษัทเป็นผู้ถือหุ้นใหญ่และ/หรือมีกรรมการร่วมกัน
รวมถึงการมีรายการกับบุคคลที่มีความเกี่ยวข้องกันกับกรรมการของบริษัท
โดยรายการส่วนใหญ่เป็นการกู้ยืมเงินซึ่งมีการคิดดอกเบี้ยระหว่างกันในอัตราที่ใกล้เคียงกับอัตราดอกเบี้ยของตลาด
(ยกเว้นดอกเบี้ยเงินกู้จากบุคคลที่เกี่ยวข้องกัน)
ตลอดจนการเรียกเก็บค่าตอบแทนการใช้ทรัพย์สินและบริการซึ่งเป็นไปตามปกติธุรกิจ”
รายละเอียดของรายการระหว่างกันของบริษัทฯ และบริษัทย่อยกับบริษัทและบุคคลที่เกี่ยวข้องกัน
มีดังนี้

(1) รายการที่เกี่ยวข้องกันกับบริษัท จังเกิลเวิลด์ จำกัด

บริษัท จังเกิลเวิลด์ จำกัด เป็นบริษัทที่นายไพศาล เตชะรัตนไชย รองประธานกรรมการ
นางสุเนตร คิ้วไพศาล และนางอาภา คิ้วไพศาล กรรมการของบริษัทฯ
เป็นผู้ถือหุ้นรวมแล้วในอัตราร้อยละ 25.7 ของทุนจดทะเบียนของบริษัทดังกล่าว นางอาภา
คิ้วไพศาล และนายผิน คิ้วไพศาล กรรมการของบริษัทฯ
เป็นกรรมการผู้มีอำนาจลงชื่อผูกพันบริษัทจังเกิลเวิลด์ จำกัด เมื่อเดือนธันวาคม 2544 บริษัทฯ
ได้ชำระค่าเช่าที่ดินค้างจ่ายให้กับบริษัท จังเกิลเวิลด์ จำกัด จำนวน 7.5 ล้านบาท
ตามที่บริษัทดังกล่าวได้ทวงถาม ค่าเช่าที่ดินดังกล่าวเป็นค่าเช่าที่ดินจำนวน 300
ไร่ของบริษัทดังกล่าว ซึ่งตั้งอยู่ในอำเภอศรีมหาโพธิ จังหวัดปราจีนบุรี ที่บริษัทฯ
ได้ใช้ในการเก็บสัตว์ที่มีเกินความจำเป็น การเพาะเลี้ยงและขยายพันธุ์สัตว์
โดยได้ใช้ประโยชน์จากที่ดินแปลงดังกล่าวมาตั้งแต่ปี 2539 รวมระยะเวลากว่า 5 ปี
ในอัตราค่าเช่าปีละ 1.5 ล้านบาท ทั้งนี้เป็นไปตามมติของที่ประชุมคณะกรรมการของบริษัทฯ
เมื่อวันที่ 28 พฤศจิกายน 2544

(2) รายการที่เกี่ยวข้องกันกับบริษัท เค. บางกอกฟาร์ม จำกัด

บริษัท เค. บางกอกฟาร์ม จำกัด เป็นบริษัทที่นายไพศาล เตชะรัตนไชย รองประธานกรรมการ
นายผิน คิ้วไพศาล กรรมการ นางอาภา คิ้วไพศาล กรรมการผู้จัดการใหญ่ของบริษัท ซาฟารีเวิลด์
จำกัด (มหาชน) เป็นผู้ถือหุ้นรวมแล้วในอัตราส่วนร้อยละ 88.6
ของทุนจดทะเบียนของบริษัทดังกล่าว นางอาภา คิ้วไพศาล นางสุเนตร คิ้วไพศาล และนายผิน
คิ้วไพศาล กรรมการของบริษัท ซาฟารีเวิลด์ จำกัด (มหาชน)
เป็นกรรมการผู้มีอำนาจลงชื่อผูกพันบริษัท เค. บางกอกฟาร์ม จำกัด
บริษัทย่อยมีรายการระหว่างกันกับบริษัท เค. บางกอกฟาร์ม จำกัด ในด้านการกู้ยืมเงิน กล่าวคือ

ในระหว่างปี 2542 บริษัท ภูเก็ตแฟนตาซี จำกัด ซึ่งเป็นบริษัทย่อย ได้กู้ยืมเงินจากบริษัท เค.
บางกอกฟาร์ม จำกัด โดยได้ชำระดอกเบี้ยให้กับ บริษัท เค. บางกอกฟาร์ม จำกัด
ในอัตราเท่าที่ธนาคารเรียกเก็บจากบริษัทดังกล่าว ณ วันสิ้นปี 2542 บริษัทย่อยได้กู้เงินจากบริษัท
เค. บางกอกฟาร์ม จำกัด เป็นจำนวน 122,765,566 บาท และมีดอกเบี้ยค้างชำระอีกเป็นจำนวน
18,145,402 บาท ในระหว่างปี 2543 – 2544
บริษัทย่อยได้ชำระคืนเงินต้นและดอกเบี้ยที่ค้างชำระบางส่วนให้กับบริษัท เค. บางกอกฟาร์ม จำกัด
คงเหลือดอกเบี้ยค้างชำระ ณ วันสิ้นปี 2544 เป็นจำนวน 10,660,376 บาท
ซึ่งบริษัทย่อยได้ชำระดอกเบี้ยค้างชำระจำนวนดังกล่าวให้แก่บริษัท เค. บางกอกฟาร์ม จำกัดในปี
2545 แล้ว

การกู้ยืมเงินจากบริษัท เค. บางกอกฟาร์ม จำกัด
เป็นการกู้ยืมระยะสั้นเพื่อใช้เป็นทุนหมุนเวียนให้บริษัทย่อยมีสภาพคล่องที่ดีขึ้น
ให้ประโยชน์สูงสุดโดยบริษัทย่อยไม่ต้องจัดหาหลักทรัพย์ค้ำประกัน
และมีภาระดอกเบี้ยจ่ายในอัตราใกล้เคียงกับอัตราดอกเบี้ยเงินกู้ขั้นต่ำที่ธนาคารคิดจากลูกค้าที่ดี
(MLR) อีกด้วย การกู้ยืมดังกล่าวได้รับอนุมัติจากคณะกรรมการของบริษัทย่อยทุกครั้ง

(3) รายการกับบุคคลที่เกี่ยวข้องกัน

- ในระหว่างปี 2543 บริษัทฯ ได้กู้เงินจากธนาคารแห่งหนึ่งในประเทศจำนวน 80.2 ล้านบาท
เพื่อใช้เป็นทุนหมุนเวียนของบริษัทฯ จำนวน 53.2 ล้านบาท และให้บริษัทย่อยกู้ยืมต่อจำนวน 27
ล้านบาท การกู้ยืมดังกล่าวบริษัทฯ ได้ขอให้นายไพศาล เตชะรัตนไชย รองประธานกรรมการ
นำบัญชีเงินฝากประจำกับธนาคารดังกล่าว เป็นหลักทรัพย์ค้ำประกัน ต่อมาเมื่อเดือนมิถุนายน 2545
นายไพศาลต้องการที่จะขอถอนค้ำประกันคืน ที่ประชุมคณะกรรมการบริษัทฯ ครั้งที่ 6/2545
จึงได้อนุมัติให้บริษัทฯ
ขอให้นายไพศาลถอนเงินจากบัญชีเงินฝากประจำเพื่อชำระหนี้แก่ธนาคารดังกล่าวแทนบริษัทฯ
โดยบริษัทฯ จะผ่อนชำระคืนเงินกู้ดังกล่าวให้แก่นายไพศาลเป็นรายเดือนมีกำหนดไม่เกินเดือนตุลาคม
2547 ในอัตราดอกเบี้ยร้อยละ 13.0 ต่อปี ในปี 2545 บริษัทฯ
ได้ผ่อนชำระคืนเงินต้นให้กับนายไพศาลเป็นจำนวน 33 ล้านบาท คงเหลือเงินต้นค้างชำระ ณ
วันสิ้นปี 2545 เป็นจำนวน 47.2 ล้านบาท

- ในปี 2545 บริษัทย่อยได้บันทึกค่าตอบแทนการใช้ทรัพย์สินและบริการที่จะต้องจ่ายให้กับนายไพศาล
เตชะรัตนไชย เป็นจำนวน 20.6 ล้านบาท ค่าตอบแทนการใช้ทรัพย์สินและบริการดังกล่าว
เป็นรายได้อันเนื่องมาจากการถ่ายรูปของผู้เข้าชมกับสัตว์ในการแสดงในโรงละคร
ที่ผู้เข้าชมไม่สามารถนำกล้องถ่ายภาพติดตัวเข้าไปได้
เป็นการให้บริการเช่นเดียวกับการแสดงในต่างประเทศ ซึ่งบริษัทย่อยมีหน้าที่จัดเก็บรายได้
แล้วจึงจ่ายคืนให้แก่นายไพศาลในภายหลัง
ในฐานะที่นายไพศาลเป็นผู้ลงทุนในด้านอุปกรณ์และวัสดุในการถ่ายรูปเป็นที่ระลึกจำนวนประมาณ 18
เครื่อง ในระยะเวลาดำเนินการเป็นเวลา 5 ปี นับแต่ปี 2541 เป็นต้นมา
บริษัทย่อยจะได้รับส่วนแบ่งของรายได้ในอัตราร้อยละ 10 ของรายได้
ส่วนที่เหลือจะจ่ายคืนให้แก่นายไพศาล
ทั้งนี้เป็นไปตามมติของที่ประชุมคณะกรรมการของบริษัทย่อยเมื่อวันที่ 30 กันยายน 2541 ระหว่างปี
2545 บริษัทย่อยมีรายได้ส่วนที่จะต้องจ่ายคืนเป็นจำนวน 20.6 ล้านบาทดังกล่าวข้างต้น ณ วันสิ้นปี
2545 บริษัทย่อยค้างชำระรายได้ในส่วนที่ต้องจ่ายคืนให้แก่นายไพศาลเป็นจำนวน 7.9 ล้านบาท

นอกจากรายการระหว่างกันกับบริษัทต่างๆ ดังที่กล่าวข้างต้นแล้ว ณ วันสิ้นปี 2545
บริษัทย่อยมีเงินกู้ยืมระยะสั้นค้างจ่ายจำนวน 1.5 ล้านบาท
ซึ่งเป็นเงินที่บริษัทย่อยได้กู้ยืมจากนายไพศาล เตชะรัตนไชย รองประธานกรรมการของบริษัทใหญ่
มาตั้งแต่เดือนสิงหาคม 2545 เป็นจำนวน 7 ล้านบาท
โดยบริษัทย่อยชำระดอกเบี้ยให้ในอัตราร้อยละ 13 ต่อปี และได้ผ่อนชำระคืนเงินต้นเป็นรายเดือนๆ
ละ 1.0 – 1.5 ล้านบาท เริ่มตั้งแต่เดือนกันยายน 2545 ถึงเดือนมกราคม 2546 ณ วันสิ้นปี
2545 บริษัทย่อยจึงมีเงินกู้เหลือที่จะต้องชำระสำหรับงวดสุดท้ายคือเดือนมกราคม 2546 อีก 1.5
ล้านบาท

นอกจากนั้นแล้ว บริษัทฯ และบริษัทย่อยมีเงินกู้ยืมระยะสั้นจากบุคคลภายนอกเป็นจำนวน 50 ล้านบาท
และ 13 ล้านบาท ตามลำดับ เงินกู้ยืมดังกล่าวเป็นเงินที่บริษัทฯ
และบริษัทย่อยได้กู้ยืมเพื่อใช้เป็นทุนหมุนเวียน ซื้อสัตว์ และปรับปรุงสิ่งปลูกสร้างตามความจำเป็น
โดยมีกำหนดชำระคืนภายในปี 2546

ในการทำรายการระหว่างกัน บริษัทฯ และบริษัทย่อยมีนโยบายที่จะมุ่งถึงประโยชน์สูงสุดของบริษัทฯ
และบริษัทย่อยเป็นสำคัญ รายการระหว่างกันที่เกิดขึ้นเนื่องมาจากความจำเป็น
เพื่อช่วยในการดำเนินธุรกิจของบริษัทฯ และบริษัทย่อยให้เป็นไปโดยราบรื่น
และเป็นประโยชน์แก่บริษัทฯ และบริษัทย่อยอย่างแท้จริงเท่านั้น มิได้มีวัตถุประสงค์ใดๆ
ที่จะสร้างผลประโยชน์ให้แก่ผู้ที่ให้กู้ยืมเงินมา